MEABHRÁN MÍNIÚCHÁIN

Le Rialachán (AE, EURATOM) Uimh. 1311/2013 ón gComhairle an 2 Nollaig 2013 lena leagtar síos an creat airgeadais ilbhliantúil do na blianta 2014–2020 ceadaítear an Ionstraim Sholúbthachta a úsáid chun caiteachas a mhaoiniú má tá an caiteachas sin sainaitheanta go soiléir agus mura bhféadfaí é a mhaoiniú faoi na huasteorainneacha atá ar fáil do cheannteideal amháin nó níos mó den chreat airgeadais ilbhliantúil.

I gcomhréir le hAirteagal 11 de Rialachán Uimh. 1311/2013 ón gComhairle agus le pointe 12 de Chomhaontú Idirinstitiúideach an 2 Nollaig 2013 idir Parlaimint na hEorpa, an Chomhairle agus an Coimisiún maidir le smacht buiséadach, le comhar i dtaca le hábhair bhuiséadacha agus le bainistíocht fhónta airgeadais, tar éis scrúdú a dhéanamh ar na féidearthachtaí uile maidir le leithreasuithe a ath-leithdháileadh agus aon chorrlach neamh-leithdháilte faoin gcaiteachas Slándáil agus Saoránacht (ceannteideal 3) a ídiú, tá sé beartaithe ag an gCoimisiún an Ionstraim Sholúbthachta a úsáid in 2019. Is é EUR 600 milliún (praghsanna 2011) an méid bliantúil atá ar fáil in 2019, méid atá cothrom le EUR 703 milliún i bpraghsanna reatha. Thairis sin, tá EUR 520 milliún ar fáil ó chion neamhúsáide 2018.

Baineann an beart seo le méid atá EUR 985,6 milliún os cionn uasteorainn cheannteideal 3 den chreat airgeadais ilbhliantúil, agus tá sé beartaithe é a úsáid chun tacaíocht airgeadais a thabhairt do bhearta chun géarchéim na himirce, na ndídeanaithe agus na slándála a bhainistiú. I dteannta dhréachtbhuiséad tosaigh 2019, rinne an Coimisiún togra chun an Ionstraim Sholúbthachta a úsáid chun na críche céanna. Ar áireamh sa chéad togra sin bhí EUR 38,1 milliún a úsáidfear os cionn uasteorainn cheannteideal 1b chun maoiniú a sholáthar le haghaidh shíneadh an Chláir Tacaíochta um Athchóiriú Struchtúrach agus aisghaireadh an togra sin le togra eile a bhí ag gabháil le litir leasaitheach 1/2019 a ghlac an Coimisiún an 16 Deireadh Fómhair 2018.

In éagmais comhaontú ón gCoiste Idir-réitigh maidir le buiséad 2019 le linn na tréimhse aon lá fichead dá bhforáiltear in Airteagal 314 §6 den Chonradh ar Fheidhmiú an Aontais Eorpaigh (CFAE), ar tháinig deireadh léi an 19 Samhain 2018, tá an dara dréachtbhuiséad á chur isteach ag an gCoimisiún inniu do 2019, i gcomhréir le hAirteagal 314 §8 de CFAE. Tá an togra seo le haghaidh an Ionstraim Sholúbthachta a úsáid ag gabháil leis an dara dréachtbhuiséad seo agus aisghairtear an dara togra a rinneadh an 16 Deireadh Fómhair 2018 leis agus cuirtear ina ionad sin é.

Rinneadh na leithreasuithe íocaíochta táscacha a chomhfhreagraíonn don úsáid a bheartaítear a bhaint as an Ionstraim Sholúbthachta a ríomh ar bhonn na rialacha is infheidhme maidir le réamh-mhaoiniú, le himréiteach réamhmhaoiniúcháin agus le híocaíochtaí críochnaitheacha le haghaidh na gcineálacha éagsúla beart atá le maoiniú, agus tá siad curtha i láthair sa tábla thíos:

(in EUR milliúin ag praghsanna reatha)

Bliain Leithreasuithe íocaíochta a bhaineann le leas a bhaint as an ionstraim solúbthachta in 2019 2019 496,7 2020 198,8 2021 118,5 2022 119,3 2023 52,3 Iomlán 985,6

Togra le haghaidh

CINNEADH Ó PHARLAIMINT NA hEORPA AGUS ÓN gCOMHAIRLE

maidir leis an Ionstraim Sholúbthachta a úsáid le maoiniú a dhéanamh ar bhearta buiséadacha láithreacha chun aghaidh a thabhairt ar dhúshláin leanúnacha na himirce, ar insreabhadh na ndídeanaithe agus ar bhagairtí slándála

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh,

Ag féachaint do Chomhaontú Idirinstitiúideach an 2 Nollaig 2013 idir Parlaimint na hEorpa, an Chomhairle agus an Coimisiún maidir le smacht buiséadach, le comhar i dtaca le hábhair bhuiséadacha agus le bainistíocht fhónta airgeadais, agus go háirithe pointe 12 de,

Ag féachaint don togra ón gCoimisiún Eorpach,

De bharr an méid seo a leanas:

(1)Tá sé beartaithe leis an Ionstraim Sholúbthachta go bhféadfar maoiniú a dhéanamh ar chaiteachas atá sainaitheanta go soiléir agus nach bhféadfaí a mhaoiniú faoi na huasteorainneacha a bheadh ar fáil do cheann amháin nó níos mó de na ceannteidil eile.

(2)Is é EUR 600 000 000 (praghsanna 2011), mar a leagtar síos in Airteagal 11 de Rialachán (AE, Euratom) Uimh. 1311/2013 ón gComhairle é, an uasteorainn leis an méid bliantúil a bheidh ar fáil don Ionstraim Sholúbthachta, arna méadú, i gcás inarb infheidhme le méideanna atá dulta i léig agus arna gcur ar fáil i gcomhréir leis an dara fomhír de mhír 1 den Airteagal sin.

(3)Chun aghaidh a thabhairt ar dhúshláin leanúnacha na himirce, ar insreabhadh na ndídeanaithe agus ar bhagairtí slándála, is gá méideanna suntasacha breise a úsáid chun na bearta sin a mhaoiniú mar ábhar práinne.